USAs forsvarsminister sa at Israel hadde drept 25.000 kvinner og barn i Gaza siden 7. oktober. Så trakk han uttalelsen. 
Israel har drept over 25.000 kvinner og barn på Gazastripen siden krigen mellom Israel og Hamas brøt ut 7. oktober, ifølge USAs forsvarsminister. Kort tid senere ble uttalelsen trukket.  Mange trodde at USAs forsvarsminister Lloyd Austin hadde nytt lys over et spørsmål som det er knyttet stor usikkerhet til på Gazastripen: Hvor mange sivile som er drept. Pentagon-sjefen opplyste om antallet drepte palestinske kvinner og barn da han fikk spørsmålet under en kongresshøring i Washington torsdag. – Det er mer enn 25.000, sa Austin. Palestinske helsemyndigheter har opplyst at 30.410 palestinere er drept og 71.700 er såret i israelske angrep siden Hamas-angrepet mot Israel 7. oktober.  Tallet øker med mellom 100 og 200 hvert døgn på grunn av mange nye israelske angrep. I tillegg er tusenvis savnet i ruinene av ødelagte bygninger.  Trakk uttalelsen Men etter uttalelsen har det amerikanske forsvarsdepartementet meldt at Austin ikke mente dette.  En talsperson, Sabrina Singh, sa at Austin hadde gjengitt tall fra palestinske helsemyndigheter, og at dette var det totale antallet drept.  Det er krevende å verifisere tallene på drepte, men FN og Human Rights Watch har tidligere sagt til Reuters at de har ansett tallene fra palestinske helsemyndigheter som troverdige. Israel har på sin side hevdet å ha drept 13.000 Hamas-soldater siden 7. oktober. Hamas-myndighetene spesifiserer ikke drepte stridende i konflikten, og mange Hamas-medlemmer deltar i stridigheter uten at de bærer uniform. Forsvarsminister Lloyd Austin sier samtidig at Israel kan og bør gjøre mer for å beskytte sivile i Gaza.  USA er Israels viktigste militære støttespiller. Rundt 21.000 presisjonsstyrte raketter er levert til Israel siden starten på Gaza-krigen, ifølge Austin. Samtidig har USA flere ganger gitt uttrykk for at Israels militære fremferd på Gazastripen er for voldsom.  Mangler mat, rent vann og helsehjelp De 2,2 millionene menneskene på Gazastripen er innesperret på området. De kan derfor ikke flykte til trygge steder.  Nesten alle bygninger på Gaza er ødelagt eller skadet, og det mangler mat, rent vann og helsehjelp. 24 av Gazas 36 sykehus er satt helt ut av spill. De øvrige fungerer bare delvis og mangler både drivstoff til generatorer, oksygen, legemidler og utstyr. Ifølge Verdens matvareprogram (WFP) er minst 576.000 mennesker i Gaza – en fjerdedel av befolkningen, «ett skritt unna» hungersnød. Situasjonen er så desperat at hjelpeorganisasjoner forteller at det ikke er mulig å dele ut mat i ordnede former.  Torsdag ble over 100 mennesker drept da Israel skjøt mot mennesker som forsøkte å få tak i nødhjelp. 
Over 25.000 kvinner og barn er drept på Gazastripen siden krigen startet 7. oktober, ifølge USAs forsvarsminister.  Tall fra palestinske myndigheter viser at 30.410 palestinere er drept og 71.700 såret i israelske angrep siden krigen startet.  Israel har påstått å ha drept 13.000 Hamas-soldater, men er også oppfordret til å gjøre mer for å beskytte sivile.